Birger Eriksen
Store norske leksikon,Historie,Norsk og nordisk historie,Norges historie,Norges historie fra 1940 til 1945
Birger Kristian Eriksen var en norsk kystartillerioffiser. Eriksen ble født på Flakstad i Moskenes i Lofoten. Han ble offiser i 1896 og var oberst og kommandant på Oscarsborg festning fra 1931 til 1940. Birger Eriksen lyktes i å senke det tyske krigsskipet Blücher da tyskerne kom for å okkupere Norge under andre verdenskrig.
Om morgenen 9. april 1940 forsøkte tyske krigsfartøyer med krysseren Blücher i spissen å gå inn forbi festningen. Eriksen bestemte seg for at det skulle skytes mot inntrengeren, og skal ha sagt følgende: «Enten blir jeg stilt for krigsrett, eller så blir jeg krigshelt. Fyr!» Det lyktes Birger Eriksen, med en utrent besetning av meniger, å tilføye krysseren alvorlig skade ved to skudd fra festningens gamle 28 centimeter kanoner. Den ble deretter ytterligere ødelagt ved to torpedoer fra festningens undervannsbatteri, kom i voldsom brann og sank etter en eksplosjon i et ammunisjonsmagasin. Om lag 400 tyske offiserer, soldater og besetningsmedlemmer omkom.Motstanden ved Oscarsborg førte til at den tyske operasjonen mot det sentrale østlandsområdet ble 30 timer forsinket. Dette blir ofte framstilt som årsaken til at Kongen og Regjeringen fikk tid nok til å komme seg ut av Oslo og i sikkerhet.Eriksen er gravlagt i æreslunden på Vår Frelsers Gravlund i Oslo. En statue av Eriksen, utført av Egil Dahlin, ble avduket i borggården på Oscarsborg festning i forbindelse med frigjøringsjubileet i 1995. En byste i bronse står utenfor Eriksengården på Moskenes. Les mer i Store norske leksikon Birger Eriksen i Norsk biografisk leksikon Norge under andre verdenskrig Norges forsvar under andre verdenskrig